31996R0462
L 065/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 462/96 НА СЪВЕТА
от 11 март 1996 година
за временно прекратяване на Регламенти (ЕИО) № 990/93 и (ЕО) № 2471/94 и за отмяна на Регламенти (ЕО) № 2472/94 и (ЕО) № 2815/95 относно прекъсването на икономическите и финансовите отношения с Федеративна република Югославия (Сърбия и Черна гора), защитените от Организацията на обединените нации зони в Република Хърватска и зоните в Република Босна и Херцеговина, които са под контрола на силите на босненските сърби
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 73ж и 228a от него,
като взе предвид Общата позиция от 4 декември 1995 г., определена от Съвета въз основа на член Й.2 от Договора за Европейския съюз, по отношение на суспендирането на ограниченията върху търговията с Федеративна република Югославия (Сърбия и Черна гора) и с босненските сърби (1), за което Съветът за сигурност на Организацията на обединените нации е взел решение в Резолюция 1022 (1995),
като взе предвид предложението на Комисията,
като има предвид, че Съветът за сигурност на Организацията на обединените нации, с оглед на постигнатото между заинтересованите страни споразумение относно Република Босна и Херцеговина, взе решение в своята Резолюция 1022 (1995) да суспендира ограниченията относно икономическите и финансовите отношения с Федеративна република Югославия (Сърбия и Черна гора), защитените от Организацията на обединените нации зони в Република Хърватска и, когато са изпълнени определени условия, тези зони на Република Босна и Херцеговина, които са под контрола на силите на босненските сърби;
като има предвид, че Съветът за сигурност бе информиран, че гореспоменатите условия са изпълнени;
като има предвид, че Съветът вече е приел Регламент (ЕО) № 2815/95 (2), който временно прекратява Регламент (ЕИО) № 990/93 (3) по отношение на Федеративна република Югославия (Сърбия и Черна гора);
като има предвид, че по съображения за прозрачност законодателството на Общността за изпълнение на Резолюция 1022 (1995) на Съвета за сигурност на Организацията на обединените нации следва да бъде включено във всеобхватен инструмент на Общността и следователно Регламент (ЕО) № 2815/95 следва да бъде отменен,
ПРИЕ НАСТОЯЩИЯ РЕГЛАМЕНТ:
Член 1
1. Регламенти (ЕИО) № 990/93 и (ЕО) № 2471/94 (4) се прекратяват временно.
2. За периода, в който регламентите, посочени в параграф 1, са временно прекратени, всички средства и активи, които преди това са били замразени или конфискувани съгласно тези регламенти, могат да бъдат освободени от държавите-членки в съответствие със законодателството, при условие че всички такива средства или активи, които са предмет на каквито и да е искове, запазени права, съдебни решения или тежести, или които представляват средства или активи на което и да е лице, съдружие, дружество или друга единица, за които е установена несъстоятелност или се счита, че са в несъстоятелност съгласно законодателството или счетоводните принципи в съответната държава-членка, остават замразени или конфискувани до освобождаването им в съответствие с приложимото законодателство.
3. Регламенти (ЕО) № 2472/94 (5) и (ЕО) № 2815/95 се отменят.
Член 2
Настоящият регламент влиза в сила в деня на публикуването му в Официален вестник на Европейските общности.
Той се прилага от 27 февруари 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 март 1996 година.